Víťaz (okres Prešov)

Víťaz je obec na Slovensku ležiaca v Prešovskom kraji.

 Polohopis  
Víťaz leží v juhozápadnom okraji Šarišskej vrchoviny, v hornej časti údolia prítoku Hornádu, v nadmorskej výške 470 m n. m.

 Symboly obce 
Zástava obce Víťaz vychádza z farieb obecného erbu a tvoria ju štyri zvislé pruhy – modrý, biely, červený a modrý. V spodnej časti sú dva výstrihy v podobe rovnostranných trojuholníkov.

Pečať obce tvorí odtlačok sochy sv. Jozefa – robotníka, ktorá je umiestnená v rímskokatolíckom kostole vo Víťaze s kruhopisom "OBEC VÍŤAZ". Pečať schválilo obecné zastupiteľstvo dňa 25. 06.1993

Erb obce tvorí v modrom poli štítu na červenej pôde kráčajúci späť hľadiaci biely/strieborný/ lev, opierajúci sa prednými labami o žltý/zlatý/ lemeš pluhu.

Vyfarbenie erbu bolo zvolené tak, aby zodpovedalo základnému heraldickému pravidlu pre používanie farieb a kovov, ako aj požiadavkám na jasnosť a zrozumiteľnosť erbového znamenia.

V návrhu je použitý španielsky štít, v obecnej a mestskej heraldike najbežnejší.

 Kultúra a zaujímavosti  
 Pamiatky 
 Koscelisko, archeologická lokalita zaniknutého stredovekého kostola. Lokalita nebola doposiaľ skúmaná a nie je prezentovaná. 

 Rímskokatolícky Kostol sv. Ondreja, jednoloďová pôvodne ranogotická stavba s polygonálnym ukončením presbytéria a vežou tvoriacou súčasť jej hmoty, z prvej polovice 14. storočia.  V rokoch 1776 – 1778 prešiel výraznými barokovými úpravami, ktoré potlačili stredoveký pôvod stavby, ktorý bol identifikovaný až pri obnove v roku 2000. Zo stredovekej stavby sa zachovali obvodové múry s polygonálnym záverom presbytéria s oknami s gotickými osteniami a lomeným záklenkom. V presbytériu sa zachovala jedna konzola zaniknutej rebrovej klenby. Reštaurátorským výskumom tu boli identifikované fragmenty nástenných malieb. V interiéri sa nachádza barokový hlavný oltár z druhej polovice 18. storočia s obrazom sv. Ondreja a sochami sv. Floriána a sv. Juraja a rokoková kazateľnica z rovnakého obdobia. Do steny presbytéria je osadený epitaf Jána Berthóthyho z roku 1643. Na empore je umiestnený jednomanuálový organ od neznámeho organára z druhej polovice 18. storočia.  Fasády kostola sú členené oknami so segmentovým a lomeným záklenkom. Veža je ukončená korunnou rímsou s terčíkom a barokovou helmicou s laternou. Kostol sa nachádza v areáli obkolesenom stredovekým kamenným ohradným múrom. 

 Osobnosti obce 
 Rodáci 
 Štefan Biroš (* 1935 – † 2008), reumatológ
 Peter Ondria (* 1971), imitátor džezového speváka a trubkára Louisa Armstronga
 Miroslav Baloga (* 1977), husľový virtuóz
 Stanislav Salanci, husľový virtuóz
 Andrej Jenča, stomatológ a maxilofaciálny chirurg

 Médiá (foto, audio, dokumenty) 

 Referencie 

 Iné projekty 

 Externé odkazy 

 Apsida.sk– profil stredovekého kostola
 RKC Víťaz – stránka miestnej farnosti


Kategória:Obce okresu Prešov